Diari Oficial de la Generalitat Valenciana


Sumari del DOGV 9217, del 17-11-2021 (2021/11060)

RESOLUCIÓ de 29 de setembre de 2021, de la Direcció General de Qualitat i Educació Ambiental, per la qual s'emet informe d'impacte ambiental corresponent a l'expedient 67/2021/AIA Ontinyent.
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9217

Data del DOGV
:   17-11-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/11798


Data del document
:   29-09-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Ontinyent
    * impacte ambiental

RESOLUCIÓ de 29 de setembre de 2021, de la Direcció General de Qualitat i Educació Ambiental, per la qual s'emet informe d'impacte ambiental corresponent a l'expedient 67/2021/AIA Ontinyent. [2021/11747]  
«Informe d'impacte ambiental  
Expedient: 672021-AIA.  
Títol: Sondeig «Corral Martínez II» de captació d'aigües subterrànies per a reg a Ontinyent (València).  
Titular: Nobleza de la Tierra, SL.  
Òrgan substantiu: Servei Territorial d'Indústria, Energia i Mines de València. Expedient en l'òrgan substantiu: ASOSUB/2021/55.  
Localització: terme municipal d'Ontinyent (València). Polígon 23, parcel·la 9, partida «Caseta Martínez».  
  
Descripció del projecte  
La finalitat d'aquesta perforació és substituir el sondeig que hi ha al «Corral Martínez I» per a restituir els cabals que se n'extreien i que han disminuït a causa de l'antiguitat de la captació d'aigües subterrànies, amb la seua pèrdua conseqüent de rendiment. Per això, des de fa anys, s'ha subministrat aigua procedent d'un altre sondeig que no satisfà la demanda actual de la xarxa de reg dissenyada, fonamentalment quant al cabal punta disponible. La necessitat de millorar i satisfer el subministrament d'aigua per a regar la finca porta el promotor a sol·licitar la realització d'un sondeig de substitució per a restituir el subministrament d'aigua. Amb això es pretén optimitzar el consum elèctric, ja que es disposarà de més cabal punta i s'augmentarà la seguretat de l'abastiment, de manera que es garantisca la viabilitat de l'activitat agrícola.  
Per a això, el promotor vol construir una nova captació d'aigües subterrànies de 210 m de profunditat en la mateixa parcel·la, que permetrà, a més, una gestió més autònoma i optimitzada. El projecte defineix les obres necessàries per a això, mitjançant la perforació i el condicionament d'un sondeig d'investigació que permeta conéixer les possibilitats d'obtindre aigua subterrània en una quantitat acceptable.  
L'aqüífer que captarà aquest sondeig pertany a la unitat hidrogeològica 8.32, subsistema aqüífer 50.1.02 (serra Grossa), localitzat en la massa d'aigua subterrània, amb codi 080.155 (Vall d'Albaida). El nivell regional d'aquest aqüífer està relacionat amb calcàries del Cretàcic superior, altament fissurades i carstificades, amb valors de permeabilitat i transmissivitat molt elevats. Es preveu que el sondeig travesse materials detrítics quaternaris permeables per porositat intergranular fins als 15 m de profunditat, continuant des d'ací fins als 70 m, amb un tram de margues arenoses i calcàries margoses terciàries, per a seguir fins al final de sondeig (210 m) per les calcàries cretàciques objectiu de la perforació, de manera que s'estima que l'aigua es trobe a 20 m de profunditat.  
L'aigua serà d'ús agrícola (regadiu d'olivar i ametlers) i ja es disposa d'una concessió d'aigües subterrànies de 74.100 m³ per al reg de 59,21 ha (inscripció 1988IP1114), que serà substituïda en tot o en part per la nova captació, per la qual cosa la nova extracció d'aigües subterrànies no implica un augment dels volums ja concedits.  
Ja que no es coneixen les possibilitats d'explotació de la nova captació, una vegada dut a terme l'assaig de bombament, es podran determinar aquests paràmetres, i serà la concessió administrativa que siga concedida per part de l'organisme de conca la que definisca el cabal i el volum d'explotació.  
L'obra de perforació es realitzarà pel mètode de percussió amb cable, amb una profunditat total de 210 m i els diàmetres de perforació següents: 0-4 m: 600 mm, per a embocadura, 4-63 m: 400 mm, 63-185 m: 350 mm 185-210 m: 300 mm. Es preveu entubar-lo amb una canonada d'acer al carboni de 6 mm de grossària amb els diàmetres successius de 0'6 m: de 750 mm, per a embocadura, 0'63 m: 350 mm, 63'185 m: 350 mm, i de 185 m fins a la fi del sondeig sense entubar, ranurant la canonada només de 63 m a 180 m.  
L'emplaçament es troba en una zona classificada com a sòl no urbanitzable protegit d'ús agrari, a menys de 100 m de zona forestal, segons el visor cartogràfic de la Generalitat Valenciana, per tant, es considera com a zona d'influència forestal en funció de la Llei 3/1993, de 9 de desembre, forestal de la Comunitat Valenciana. El lloc està allunyat d'espais naturals protegits i espais pertanyents a la Xarxa Natura 2000, així com de qualsevol altra afecció a àrees protegides o vies pecuàries.  
  
  
Tramitació administrativa  
Mitjançant un escrit signat en data 20 de maig de 2021 pel cap del Servei Territorial d'Indústria i Energia de València (ref. exp. ASOSUB/2021/55), va entrar en la Subdirecció General d'Avaluació Ambiental el projecte de l'obra subterrània esmentada i l'estudi d'impacte ambiental simplificat, a fi de ser sotmés al procediment d'avaluació ambiental simplificada, segons l'annex II, grup 3 de la Llei 21/2013, de 9 de desembre, d'avaluació ambiental.  
Després d'examinar la informació que conté l'expedient, s'estima que aporta elements de judici suficients per a continuar amb el procediment d'avaluació ambiental simplificada.  
  
Consideracions ambientals  
A partir del document tècnic tramitat, de l'anàlisi efectuada, així com de la consideració dels criteris de l'annex III de la Llei 21/2013, modificat per la Llei 9/2018, resulta el següent:  
Característiques del projecte  
a) Durant la fase d'execució, la superfície afectada serà l'ocupada per l'equip de perforació, la maquinària i els accessoris, l'afecció dels quals desapareixerà només es desmunten i es retiren aquests. Una vegada finalitzada l'obra de perforació i la seua instal·lació, el sondeig no requerirà més condicionament que construir el cap del pou, sense que s'indique en la documentació si inclourà el quadre de control i maniobra.  
b) El termini d'execució dels treballs serà de deu setmanes, incloent-hi el muntatge i el desmuntatge dels equips. Pel que fa a les obres necessàries per a realitzar la perforació, consistiran a condicionar els accessos al pou, aplanar l'esplanada de perforació i excavar la bassa de llots. Així mateix, pot ser necessària la tala d'arbres en la parcel·la agrícola per a millorar els accessos a l'obra. Per tant, es tracta d'una afecció de baixa entitat que desapareixerà després d'aplicar les mesures protectores i correctores previstes, de manera que, amb això, es garanteix l'absència d'impactes residuals significatius.  
c) En relació amb les obres que s'han de realitzar, cal assenyalar que ni en el projecte ni en el document ambiental es preveu construir, mitjançant excavació, una bassa de llots, necessària per a depositar el terreny perforat, ni s'estima el volum de materials resultants de les dues operacions. Aquesta circumstància és molt important, ja que els residus que es generaran durant les obres procedeixen principalment dels materials extrets de la perforació del sondeig, consistents en roca triturada, així com els produïts per l'excavació, al costat del pou, de la bassa de llots en la qual es depositaran els primers. Tot això s'ha de tindre en compte a l'hora d'executar les obres perquè, després de finalitzar i retirar els equips de perforació de l'emplaçament, es restituïsca el terreny a la seua situació original.  
d) Els residus procedents de la perforació del sondeig es poden classificar com a 01 05 04 (llots i residus de perforacions que contenen aigua dolça), i els de l'excavació de la bassa com a 17 05 04 (materials naturals excavats). No obstant això, la naturalesa litològica dels dos és molt similar, i en els dos casos són residus inerts. D'altra banda, es generaran quantitats reduïdes de residus perillosos per l'ús de bidons de combustible, lubrificants i recanvis, generats per la maquinària. 15 02 02\* (absorbents, materials de filtració), 15 01 10\* (envasos que contenen restes de substàncies perilloses o estan contaminats per aquestes). Finalment, també es poden generar residus de poda i tala d'arbres en la parcel·la agrícola si resultara necessària per a condicionar els accessos de la maquinària al lloc de perforació. Aquests residus es poden assimilar a 02 01 07 (residus de la silvicultura).  
  
e) No s'ha plantejat l'acumulació d'efectes negatius respecte d'altres projectes. En tot cas, els possibles efectes hidrogeològics relatius a l'ús i el consum de recursos naturals (aigua) entren en les competències directes de l'organisme de conca i disten molt dels llindars considerats en la Llei 21/2013, d'avaluació ambiental (grup 8 del seu annex II).  
  
  
Ubicació del projecte.  
a) El sondeig es localitza al municipi d'Ontinyent (València). L'accés a la perforació es realitza des d'aquesta localitat, a través de la CV-655 en direcció a Fontanar dels Alforins. A l'altura del PK 9,25 (Casa Morera), localitzem un camí, a l'esquerra segons el sentit de la marxa, que parteix en direcció sud i cap a l'Altet de la Creu. Una vegada culminat, descendim cap al barranc de la Vall i, després de recórrer uns 330 m, localitzem la parcel·la en la qual se situarà el sondeig després de recórrer 1,1 km, en un punt amb les coordenades UTM següents (ETRS 89) FUS 30: X: 700.190 Y: 4.294.605.  
b) Com s'ha indicat abans, l'emplaçament es troba en una zona classificada com a sòl no urbanitzable protegit d'ús agrari, considerada com a zona d'influència forestal segons la Llei 3/1993, forestal de la Comunitat Valenciana. Per això, el redactor del document ambiental, en el punt 8 del document ambiental, preveu el compliment del que es disposa en el Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció d'incendis forestals que s'han d'observar en l'execució d'obres i treballs que es realitzen en terreny forestal o en els seus voltants.  
  
c) L'actuació no afecta cap espai natural protegit ni pertanyent a la Xarxa Natura 2000, tampoc cap hàbitat natural de rellevància especial ni cap altre element ambiental ni historicocultural conegut o catalogat. S'adoptaran, no obstant això, mesures preventives i de control i seguiment per a comprovar el desenvolupament normal de les obres i per si es produïra qualsevol troballa fortuïta o situacions imprevistes. No obstant això, si és el cas, es complirà el que estableixen els articles 63 i 65 de la Llei 4/1998, d'11 de juny, del patrimoni cultural valencià.  
  
Característiques de l'impacte potencial.  
a) Els efectes contaminants de l'actuació es limiten a l'ús de maquinària (emissió de gasos de combustió i sorolls), amb un efecte temporal de deu setmanes i de rellevància ambiental escassa. El risc d'accidents queda regulat per les normes laborals i de seguretat minera, que competeixen a l'òrgan substantiu, de manera que és poc probable que puguen arribar a tindre efectes ambientals de consideració.  
b) Al marge de l'aprofitament hídric, l'ús de recursos naturals resulta irrellevant en aquesta mena d'obres, així com la generació de residus, més enllà del detritus generat per la perforació, que, per la seua escassa magnitud, pel seu caràcter terrigen i per la seua naturalesa inerta, no constituirà un problema d'eliminació.  
Per la qual cosa, en relació amb els criteris de l'annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requereix una avaluació d'impacte ambiental ordinària.  
  
Consideracions jurídiques.  
El projecte de perforació per al sondeig d'investigació «Corral Martínez I» constitueix un supòsit d'avaluació d'impacte ambiental simplificada, d'acord amb l'annex II grup 3.a tercer de la Llei 21/2013, de 9 de desembre.  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2, del títol II de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
Per tot el que s'ha exposat anteriorment, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que tinc, resolc  
  
Primer  
Estimar que el projecte per a l'autorització del sondeig d'investigació «Corral Martínez I», projectat en el polígon 23, parcel·la 9, partida «Caseta Martínez» del terme municipal d'Ontinyent (València), promogut per la mercantil Nobleza de la Tierra, SL, sense perjudici de l'obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requereix una avaluació d'impacte ambiental ordinària. Tot això sempre que s'ajuste a la documentació que consta en l'expedient, a les previsions del projecte i del document ambiental i als termes d'aquest informe, en particular:  
  
1) S'haurà de preveure que el sondeig quede habilitat i disponible per a controls futurs de piezometria i de mostreig de l'aigua subterrània, llevat que l'òrgan competent ho determine innecessari per disposar d'altres opcions o d'una xarxa suficient.  
2) Atesa la localització del sondeig en una zona d'influència forestal, caldrà ajustar-se al que es disposa en l'aplicació del Decret 7/2004, de 23 de gener, del Consell de la Generalitat, pel qual s'aprova el plec general de normes de seguretat en prevenció de riscos forestals que s'han d'observar en l'execució de les obres i els treballs que es desenvolupen en terreny forestal o en els seus voltants.  
3) Durant el temps que dure l'assaig de bombament, i a fi de previndre processos erosius i evitar escolaments incontrolats, l'aigua extreta s'haurà d'abocar a llits naturals, directament o a través d'un sistema d'evacuació que, mitjançant la laminació de cabals o dissipadors d'energia, resulte efectiu per a evitar l'erosió i els possibles danys en infraestructures i propietats adjacents. Si aquests es produïren, el promotor de l'obra haurà de reparar els desperfectes i, si és el cas, indemnitzar els afectats pels perjudicis ocasionats.  
4) El material extret del sondeig està classificat amb el codi LER 01 05 04 (llots i residus de perforacions que contenen aigua dolça), i el de l'excavació de la bassa amb el codi LER 17 05 04 (materials naturals excavats). Segons la normativa, encara que siguen de naturalesa molt similar, i els dos inerts, els materials d'excavació disposen de regulació específica i s'hauran de gestionar per l'Ordre APM/1007/2017, de 10 d'octubre, sobre normes generals de valorització de materials naturals excavats per a utilitzar-los en operacions de rebliment i obres diferents d'aquelles en les quals es van generar. També ho podrien fer pel Decret 200/2004, d'1 d'octubre, del Consell de la Generalitat, pel qual es regula l'ús de residus inerts adequats en obres de restauració, condicionament i rebliment, o amb finalitats de construcció, com es preveu en el seu article 3.1.a. No obstant això, el material generat per la perforació s'haurà de gestionar d'acord amb el Decret 200/2004, ja que l'Ordre APM/1007/2007 només s'aplica als residus classificats amb el codi 17.05.2004.  
5) En el cas que, per diversos motius, es renunciara a l'ús del sondeig (falta de cabal, mala qualitat de l'aigua, afonaments en el pou, etc.), s'haurà de procedir a clausurar-lo i segellar-lo, així com a restaurar el terreny a la seua situació original, ja que els pous abandonats o en desús constitueixen vies potencials puntuals de contaminació d'aqüífers i de riscos físics per a les persones.  
6) Si durant l'execució de les obres es trobaren restes paleontològiques, arqueològiques o etnogràfiques, el promotor haurà de posar el fet en coneixement de la Conselleria de Cultura de manera immediata, i adoptar les mesures pertinents per a protegir-les i conservar-les, d'acord amb el que es preveu en els articles 63 i 65 de la Llei 4/1998, d'11 de juny, del patrimoni cultural valencià.  
  
Segon  
De conformitat amb el que preveu l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de publicar-lo en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'ha procedit a autoritzar el projecte en el termini màxim de quatre anys des de la publicació d'aquest, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs, sense perjudici d'aquells que, si és el cas, siguen procedents en via administrativa o judicial contra l'acte, si és el cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes que preveu l'article 48 de la Llei 21/2013, de 9 de desembre.  
  
València, 29 de setembre de 2021.- El director general de Qualitat i Educació Ambiental: Joan Piquer Huerga».